कचुगाव 23 नबेम्बर : क'क्राझार जिल्ला गसाइगाव महकुमानि सिङाव थानाय कचुगावनि सा आरो खोला गङिया हालामनि बारग' फरायसाफोरा गिबि खेबनि थाखाय गङिया बारग' फरायसा आफाद मुंनि मोनसे आफाद दानानै गङिया हालामनि गासै थाखो 6 निफ्राय थाखो 12 सिम फरायबाय थानाय फरायसा आरो फरायसुलिफोरखौ ओनसोलनि गोग्लैसोनानै थानायखौ नोजोर लाखिनानै मोनसे जांख्लायाव आवगायलांनो थाखाय गङिया फोरोंगिरि गौथुमनि जर'खा मददआव सोलोंथाइ सांग्रांथिजों लोगोसे रोंगौथि सायख' आनजादनि हाबाफारि लायो । बे हाबाफारियाव 152 सानिबो बांसिन फरायसाफोरा आनजादाव जिरायो । आनजादजों लोगोसे सोलोंथाइनि सांग्रांथि मेलाव गाहाइ आलासि महरै नुजाथिफैयो बावैसो सिगां ए पि एस सि जों खुंजानाय डायेट लेकचारारआव उथ्रिसार जानो‌ हानाय सिभ' राम नार्जारि आरो‌ गङिया हालामनिनो पि एइस डि स्कलार ( आसाम इउनिभारसिटि , टिलसर ) अनिल कुमार नार्जारी , बिथांमोनजों लोगोसे आरोबाव पि एइस डि स्कलार ( IGNTU ) दैमालु बसुमतारी , अमर बरगयारि , पि एइस डि स्कलार , TISS , Mumbai , निरनजन ब्रह्म गाहाइ फोरोंगिरि मैनागुरि गेजेर फरायसालि आरो अमरसिं नार्जारि लेङाइ फोरोंगिरि , मैनागुरि गेजेर फरायसालि आरो‌ ओनसोलनि माखासे मेलेमजिबि बिथांमोना । हाबाफारि बायदियै रोंगौथि सायख' आनजादाव उथ्रिसार जानाय फरायसा आरो फरायसुलिफोरनो गांसे आर'नाइ , गांसे फोरमानलाइ , गांसे सोदोब बाख्रि बिजाब अनसुंथाइ होनाय जायो । आनजादखौ मोननै थाखोआव खुंफुंनाय जायो बिनिनो थाखो मोनसेआ 6.7 आरो 8 गुबुन मोनसे थाखोआ 9.10,11 आरो 12 सिम । थाखो मोनसे आनजादाव उथ्रिसार जानो हानाय फरायसाफोरा जादों फारियै ( 1 ) बिबुंसात नार्जारि थाखो - 6 , इउ . एन . एकादेमि , रामफलबिल ( सेथि बान्था ) ( 2 ) निजिरा बसुमतारी थाखो - 7 , माइगं बाथौ फरायसालि ( नैथि बान्था ) आरो ( 3 ) मौसुमि बसुमतारी थाखो - 7 , माइगं बाथौ फरायसालि । गुबुन थाखो मोनसेआव उथ्रिसार जानो‌ हानाय फरायसाफोरा जादों फारियै - ( 1 ) रिंसार बसुमतारी थाखो - 10 , रामफलबिल गोजौसिन फरायसालि , ( 2 ) थुलुंगा बसुमतारी थाखो - 12 , कमार्स कलेज , कक्राझार आरो ( 3 ) सनजिथा ब्रह्म थाखो - 10 , सेरफांगुरि गोजौ फरायसालि बिथांमोना । 
गङिया बारग' फरायसा आफादनि बानजायनायाव सोलोंथाइ सांग्रांथिजों लोगोसे रोंगौथि सायख' आनजाद खुंफुंदों